Predkladacia správa

	Návrh zákona o voľbách do Európskeho parlamentu sa predkladá na základe Plánu legislatívnych úloh vlády Slovenskej republiky na rok 2002 (úloha č. 12 v mesiaci október 2002). Uznesenie vlády Slovenskej republiky č. 1154/2001 uložilo v bode B.146 predložiť návrh zákona do 5. júla 2002 na rokovanie vlády. Táto úloha bola splnená. Vláda Slovenskej republiky však návrh zákona zatiaľ neprerokovala. Po voľbách do Národnej rady Slovenskej republiky v septembri 2002 sa návrh zákona predkladá opätovne, a to v pôvodne požadovanom termíne podľa plánu legislatívnych úloh.

	Potreba prijatia navrhovaného zákona v blízkej budúcnosti vyplýva zo stupňa príprav Slovenskej republiky na vstup do Európskej únie a záväzku Slovenskej republiky plniť podmienky integrácie vyjadreného v Európskej dohode o pridružení, t.j. aj harmonizovať právny poriadok s európskymi predpismi. Vstupom Slovenskej republiky do Európskej únie sa občania Slovenskej republiky stanú na základe čl. 17 ods. 1 Zmluvy o založení Európskeho spoločenstva občanmi Európskej únie, čím získajú i právo voliť a byť volení do Európskeho parlamentu, ktorý je zastupiteľským orgánom Európskej únie.

	Zmluva o založení Európskeho spoločenstva v čl. 19 ods. 2 zakotvila právo voliť a byť volený do Európskeho parlamentu aj pre občanov Európskej únie s trvalým pobytom v štáte, ktorého nie sú štátnymi príslušníkmi. Súčasne splnomocnila Radu na podrobnú úpravu výkonu tohto práva. Tou sa stala smernica č. 93/109/ES, ktorá umožňuje takýmto voličom voliť a kandidovať buď v štáte, ktorého sú občanmi, alebo v štáte svojho trvalého pobytu.

	Návrh zákona vychádza jednak z citovanej európskej normy, a jednak z pravidiel ustanovených pre výkon volebného práva zákonom Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov.

	Návrh zákona prerokovala 17. decembra 2002 Legislatívna rada vlády Slovenskej republiky. Na rokovanie vlády Slovenskej republiky sa návrh zákona predkladá upravený podľa jej stanoviska v novom znení.